DA Den Europæiske Unions Tidende CE 78/408

(2004/C 78 E/0430)

SKRIFTLIG FORESPØRGSEL E-2580/03

af Erik Meijer (GUE/NGL) til Kommissionen

(6. august 2003)

Om: Formodningen om en voksende produktion af falske eurosedler i tyndtbefolkede lande, hvor euroen bliver en vigtig parallelvaluta

1. Kan Kommissionen bekræfte, at produktionen af falske penge i euro-området hidtil har været koncentreret om tyndtbefolkede områder i Frankrig og Spanien og efterhånden har påført borgerne og erhvervslivet et tab på 16 mio. EUR?

2. Øger ny teknik, såsom computerprintere i stedet for offset-trykmaskiner, til trods for vandmærker, hologrammer og foliestriber mulighederne for at fremstille falske pengesedler, som det er vanskeligt at skelne fra de ægte?

3. Hvor mange falske euroer er der hidtil blevet fremstillet i forhold til falske dollar, som er den anden meget anvendte valuta? Er falske euroer på vej til at nå samme omfang som falske dollar?

4. Deler Kommissionen Europols forventninger om, at EU-områdets udvidelse og de indre grænser, man nemt kan rejse igennem, kombineret med euroens stadig vigtigere rolle som parallelvaluta i stater med lave indkomster og stor arbejdsløshed i den kommende tid vil øge muligheden for en kraftig vækst i fremstillingen af falske penge i tyndtbefolkede områder og transport heraf til tætbefolkede områder?

5. Hvorledes agter Kommissionen fremover at beskytte borgere og virksomheder effektivt mod risikoen for, at de uden at vide det kommer i besiddelse af pengesedler, som senere viser sig ikke at have den værdi, de var blevet tillagt ved modtagelsen?

Kilde: Det nederlandske dagblad Rotterdams Dagblad af 18. juli 2003

Supplerende svar afgivet på Kommissionens vegne af Michaele Schreyer

(28. oktober 2003)

Intet tyder på at fremstillingen af falske penge skulle være koncentreret i tyndtbefolkede områder i nogen af medlemsstaterne. Ifølge oplysninger fra Den Europæiske Centralbank (ECB) er 167 118 falske eurosedler taget ud af omløb i 2002 og 230 534 i første halvdel af 2003, hvilket svarer til en pålydende værdi af omkring 8,5 mio. EUR i 2002 og 11,5 mio. EUR i første halvdel af 2003.

I forhold til de 8 milliarder ægte eurosedler, der i øjeblikket er i omløb, er ovenstående antal falske sedler meget lille.

2 339 falske euromønter blev fundet i omløb i 2002 og 7 875 i første halvdel af 2003, hvilket svarer til henholdsvis 3 355 EUR og 13 036,50 EUR. Sammenlagt er antallet af falske euromønter meget lille i forhold til de mere end 45 milliarder mønter, der er i omløb.

Moderne teknologi, som f.eks. computerprintere, gør det muligt for personer med ingen eller lille viden om trykning at fremstille falske sedler. Kvaliteten af disse moderne typer forfalskninger er dog generelt dårlig. Det er derfor generelt lettere at afsløre forfalskninger, der er fremstillet med moderne teknologi, end dem, der er trykt på en offset-trykmaskine.

Falske euro fremstilles i langt mindre omfang end falske amerikanske dollars.

Intet tyder på, at det nuværende omfang af falske euro nærmer sig omfanget af falske amerikanske dollars.

Kommissionen kender ikke til præcise indikationer, der peger mod muligheden for en kraftig vækst. Jo større det økonomiske område, inden for hvilket en valuta anvendes, desto større er risikoen for forfalskning af pågældende valuta. Det er også velkendt, at falskmøntnere i lande uden for EU viser interesse for euroen. De kompetente myndigheder i medlemsstaterne og på EU-niveau (Europol, ECB og Kommissionen) træffer alle fornødne foranstaltninger, i samarbejde med myndighederne i tredjelande, for at hindre forfalskningen af euro.

Det indebærer:

— et øget samarbejde mellem alle kompetente myndigheder i kampen mod falskmøntneri (retshåndhævelse, de nationale centralbanker, finansministerier, osv.)

— en koncentreret generel og specialiseret uddannelse på nationalt, EU og internationalt niveau, hvoraf det vigtigste middel er det specifikke Pericles-program for udveksling, bistand og uddannelse, som ledes af Kommissionen

— medlemsstaternes løbende kontrol af gennemførelsen af relevant lovgivning; rapporter og forslag, når det er hensigtsmæssigt

— specialiserede oplysningskampagner, som fortrinsvist gennemføres af ECB.

Hvad borgerne angår, har det øgede politisamarbejde, med bidrag fra Europol, forbedret de garantier, som offentligheden har fået. Det er også vigtigt, at offentligheden er bekendt med de sikkerhedstræk, der er forbundet med de ægte eurosedler. Metoden »se — røre — vippe« for at kontrollere eurosedlers ægthed, og som er beskrevet i ECB's informationsmateriale, har i denne sammenhæng vist sig at være et effektivt middel til at afsløre forfalskninger.